CELEX: 32018D0486
Language: hr
Date: 2018-03-19 00:00:00
Title: Provedbena odluka Vijeća (EU) 2018/486 od 19. ožujka 2018. kojom se Mađarskoj odobrava primjena posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

23.3.2018   
            
            
               HR
            
            
               Službeni list Europske unije
            
            
               L 81/15
            
         PROVEDBENA ODLUKA VIJEĆA (EU) 2018/486
   od 19. ožujka 2018.
   kojom se Mađarskoj odobrava primjena posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 291. stavak 2.,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               U skladu s člankom 193. Direktive 2006/112/EZ svaki porezni obveznik koji obavlja oporezivu isporuku robe ili usluga u pravilu je dužan poreznim tijelima plaćati porez na dodanu vrijednost (PDV).
            
         
               (2)
            
            
               Mađarska je 2014. s ciljem borbe protiv prijevara u području PDV-a u sektoru agencija za privremeno zapošljavanje zatražila odobrenje za uvođenje posebne mjere odstupanja od članka 193. Direktive 2006/112/EZ kako bi se odredilo da je, kada je riječ o osiguravanju osoblja koje obavlja aktivnosti osim onih obuhvaćenih člankom 199. stavkom 1. točkom (a) te direktive, osoba koja je odgovorna za plaćanje PDV-a porezni obveznik kojem se osigurava osoblje („mehanizam prijenosa porezne obveze”). Odobrenje je dodijeljeno Provedbenom odlukom Vijeća (EU) 2015/2349 (2) i isteklo je 31. prosinca 2017.
            
         
               (3)
            
            
               Dopisom evidentiranim u Komisiji 26. lipnja 2017. Mađarska je zatražila odobrenje za primjenu posebne mjere odstupanja od članka 193. Direktive 2006/112/EZ kako bi plaćanje PDV-a za osiguravanje osoblja postala obveza primatelja usluge.
            
         
               (4)
            
            
               U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 11. prosinca 2017. ostalim državama članicama proslijedila zahtjev koji je podnijela Mađarska. Dopisom od 12. prosinca 2017. Komisija je obavijestila Mađarsku da ima sve informacije potrebne za razmatranje zahtjeva.
            
         
               (5)
            
            
               Prema informacijama koje je dostavila Mađarska, određeni broj trgovaca u sektoru agencija za privremeno zapošljavanje izvršava prijevarne aktivnosti tako što pružaju usluge, a poreznim tijelima ne plaćaju PDV koji se primjenjuje. Budući da za tu vrstu aktivnosti nisu potrebni veliki ulazni troškovi ni ulaganja, PDV koji te agencije prime često je mnogo veći od PDV-a koji se može odbiti, a koji su platile svojim dobavljačima. Određeni broj takvih agencija, koje često imaju malo imovine ili je uopće nemaju, potom nestanu nakon samo nekoliko mjeseci, zbog čega je teško ili nemoguće osgurati povrat neplaćenog PDV-a.
            
         
               (6)
            
            
               Odstupanjem bi se uklonila mogućnost izvršavanja tog oblika utaje poreza tako što bi se odredilo da je u takvim slučajevima obveza plaćanja PDV-a na osobi kojoj su takve usluge pružene. Mađarska je izvijestila da se nakon uvođenja mehanizma prijenosa porezne obveze za osiguravanje osoblja u Mađarskoj smanjio broj agencija za zapošljavanje, što ukazuje na čišćenje tržišta. Prema Mađarskoj, mehanizam prijenosa porezne obveze pokazao se kao primjeren i djelotvoran instrument u borbi protiv prakse prijevara u sektoru agencija za privremeno zapošljavanje.
            
         
               (7)
            
            
               Prema informacijama koje je dostavila Mađarska, uveden je znatan broj mjera za suzbijanje prijevara u području PDV-a, a Mađarska planira druge mjere protiv prijevara s posebnim naglaskom na agencije za privremeno zapošljavanje. Neovisno o tim mjerama Mađarska smatra da bi trebalo nastaviti s primjenom mehanizma prijenosa porezne obveze kako bi se dodatno smanjila šteta nastala u tom sektoru.
            
         
               (8)
            
            
               Za određenih broj situacija koje uključuju osiguravanje osoblja, a navedene su u članku 199. stavku 1. točki (a) Direktive 2006/112/EZ, već je moguće odrediti da je plaćanje PDV-a obveza primatelja usluge. Stoga bi, kako bi se spriječilo utaju poreza, Mađarskoj trebalo odobriti primjenu mehanizma prijenosa porezne obveze na osiguravanje osoblja koje nije već obuhvaćeno Direktivom 2006/112/EZ.
            
         
               (9)
            
            
               Odstupanje bi trebalo biti vremenski ograničeno te bi stoga trebalo isteći 31. prosinca 2020.
            
         
               (10)
            
            
               Kako bi se osiguralo da se ostvare ciljevi koji se nastoje realizirati ovom mjerom, između ostalog osiguravanje neprekinute primjene prethodno odobrenog odstupanja i osiguravanje pravne sigurnosti u odnosu na porezno razdoblje, primjereno je da se ova Odluka primjenjuje od 1. siječnja 2018. Budući da je Mađarska zatražila produljenje odobrenja 26. lipnja 2017., te je od 1. siječnja 2018. nastavila primjenjivati pravni režim uspostavljen u svojem nacionalnom pravu na temelju prethodno odobrenog odstupanja, na odgovarajući način poštuju se opravdana očekivanja dotičnih osoba.
            
         
               (11)
            
            
               Mjerama koje Mađarska treba provesti trebale bi se ukloniti prijevare u dotičnom sektoru te stoga ne bi trebala biti potrebna daljnja odstupanja od članka 193. Direktive 2006/112/EZ u pogledu pružanja osoblja.
            
         
               (12)
            
            
               Odstupanje ne utječe negativno na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 193. Direktive 2006/112/EZ, Mađarskoj se odobrava da odredi da je osoba odgovorna za plaćanje PDV-a porezni obveznik kojemu se osigurava osoblje koje obavlja aktivnosti osim onih obuhvaćenih člankom 199. stavkom 1. točkom (a) Direktive 2006/112/EZ.
   Članak 2.
   Ova Odluka proizvodi učinke od dana priopćenja.
   Primjenjuje se od 1. siječnja 2018. do 31. prosinca 2020.
   Članak 3.
   Ova je Odluka upućena Mađarskoj.
   
      Sastavljeno u Bruxellesu 19. ožujka 2018.
      
         
            Za Vijeće
         
         
            Predsjednik
         
         R. PORODZANOV
      
   
   
      (1)  SL L 347, 11.12.2006., str. 1.
   
   
      (2)  Provedbena odluka Vijeća (EU) 2015/2349 od 10. prosinca 2015. kojom se Mađarskoj odobrava primjena mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 330, 16.12.2015., str. 53.).